ભાજપના ધારાસભ્યો અને પાર્ટીના સિનિયર લિડર્સ કહે છે કે રૂપાણી સરકારને ભલે મંત્રીમંડળનું વિસ્તરણ ન કરવું હોય, કેજરીવાલના એપિસોડ પછી ભલે સંસદીય સચિવોની નિયુક્તિ ન થાય પરંતુ બોર્ડ-કોર્પોરેશનમાં નિયુક્તિ તો થઇ શકે છે. ગુજરાતના મુખ્ય કહી શકાય તેવા 22 બોર્ડ-કોર્પોરેશન છે જેમાં ચેરમેન અને ડિરેક્ટરોની નિયુક્તિ થઇ શકે છે. હાલ જીઆઇડીસીમાં બલવંતસિંહ રાજપૂતને ચેરમેન બનાવવામાં આવેલા છે. એ સાથે બે કે ચાર સાહસોમાં નિયુક્તિ થયેલી છે. ગઇ સરકારમાં જે જગ્યાઓ પર ચેરમેન નિયુક્ત કરવામાં આવ્યા હતા તેમની અવધિ પૂર્ણ થઇ ચૂકી છે, જેમ કે યાત્રાધામ વિકાસ બોર્ડમાં મહેન્દ્ર ત્રિવેદી ચેરમેન હતા પરંતુ અત્યારે આ સ્થાન ખાલી પડેલું છે. પાર્ટીના એક સિનિયર નેતાએ કહ્યું હતું કે લોકસભાની ચૂંટણી પહેલાં આ નિયુક્તિ પૂર્ણ કરી દેવી જોઇએ. જો કે સચિવાલયના સૂત્રો કહે છે કે મુખ્યમંત્રી તેમના મંત્રીમંડળનું વિસ્તરણ કરવાના છે પરંતુ તે અંગેનો ચોક્કસ સમય નિશ્ચિત નથી. વિસ્તરણ કરવાની ડેડલાઇન નવેમ્બર અથવા તો ડિસેમ્બર છે, કેમ કે જાન્યુઆરી થી લોકસભાની ચૂંટણીની તૈયારી શરૂ થવાની છે.